Önnur geimferð Bjarna Tryggvasonar í undirbúningi
Bjarni Tryggvason geimfari hefur verið í þjálfun fyrir aðra geimferð sína síðan í ágúst í fyrra. Af þeim sökum hefur lítið heyrst frá honum, þar sem geimfarar mega ekki tjá sig opinberlega fyrsta ár þjálfunar. Ef allt gengur fram sem horfir mun Bjarni fara til starfa í alþjóðlegu geimstöðinni (ISS) sem byrjað er að setja saman á braut um jörðu en hvenær hann fer út í geim hefur ekki verið ákveðið enn. "Fyrsta stig þjálfunarinnar fól í sér að læra á stjórnkerfi geimferjunnar og hefðbundnar kerfisaðgerðir. Þessum hluta lauk í mars. Í apríl hófst svo þjálfunin á starfsemi alþjóðlegu geimstöðvarinnar (ISS) og kerfi hennar, stjórnkerfin sjálf, hefðbundnar kerfisaðgerðir og hvernig bregðast eigi við ef bilanir verða á kerfinu. Þessum hluta lýkur ekki fyrr en í lok nóvember á þessu ári," segir Bjarni í samtali við Morgunblaðið.
Hefur störf í hermi í næsta mánuði 
Í næsta mánuði byrjar Bjarni að vinna að fyrstu tæknilegu verkefnunum hjá NASA, samhliða þjálfuninni. Hann mun starfa ásamt fimm öðrum geimförum í hermi, þar sem endanleg athugun er gerð á hugbúnaði tölvukerfisins í tengslum við geimferjuna. Þar verður og gerð athugun á þeim búnaði og því ferli sem notast er við til að skjóta ferjunni á loft.
Líkir eftir öllum tækjum 
"Þetta er líkan í fullri stærð af stjórnklefa geimferjunnar, vörulest og vélarrými. Líkanið er búið nákvæmri eftirlíkingu af öllum tækjum, tengingum og hermibúnaði í geimferjum," segir Bjarni. Snemma á næsta ári mun þjálfuninni ljúka og Bjarni fá réttindi sem "leiðangurssérfræðingur". Auk þessa hefur Bjarni í nógu öðru að snúast. Hann stjórnar hópi verkfræðinga sem eru að þróa rafeindabúnað fyrir fyrrnefnt ISS-kerfi. Sú vinna er framhald á tilraunum hans með svokallaðan örþyngdar-titringsjafnara.
Bjarni Tryggvason geimfari hefur verið í þjálfun fyrir aðra geimferð sína síðan í ágúst í fyrra.
Ef allt gengur fram sem horfir mun Bjarni fara til starfa í alþjóðlegu geimstöðinni (ISS) sem byrjað er að setja saman á braut um jörðu.
Í næsta mánuði byrjar Bjarni að vinna að fyrstu tæknilegu verkefnunum hjá NASA, samhliða þjálfuninni.
Snemma á næsta ári mun þjálfuninni ljúka og Bjarni fá réttindi sem "leiðangurssérfræðingur".